પ્રૉપર્ટીના ભાવ ક્યારે સૌથી નીચલા સ્તરે જશે અને ક્યારે ફરી ઊંચકાશે એના વિશે ચોક્કસપણે કંઈ કહી શકાય નહીં. જોકે રોજગારની તક એનો સંકેત આપી શકે છે. જ્યારે ઉદ્યોગો વધુ લોકોને નોકરીએ રાખવા માંડે ત્યારે અર્થતંત્રમાં સુધારો થાય. તાજેતરના કેટલાક અખબારી અહેવાલો મુજબ ૨૦૧૪માં ભારતીય બૅન્કિંગ સિસ્ટમમાં તથા ઇન્ફર્મેશન ટેક્નૉલૉજી ક્ષેત્રમાં મોટા પ્રમાણમાં નોકરીઓ ઉપલબ્ધ થશે. એને પગલે પ્રૉપર્ટીની ડિમાન્ડ ઊપડશે અને મિલકતના ભાવ મજબૂત થશે. આજની તારીખે મોટાં શહેરોમાં ડેવલપરો અને રોકાણકારો વાટાઘાટ કરવા તૈયાર છે. અર્થતંત્રની નબળી સ્થિતિમાં શરૂ થયેલા નવા પ્રોજેક્ટમાં ભાવ ઓછા હતા. શું અત્યારે ખરેખર માર્કેટની એવી બૉટમ છે જેમાં દરેક રોકાણકાર પ્રૉપર્ટીમાં એન્ટ્રી કરી શકે?